NASA In Dec. 21 Ah Leitlun Cem Lo Dan Ding Video Timtuah - Chinland Today Media\nNASA In Dec. 21 Ah Leitlun Cem Lo Dan Ding Video Timtuah\nDecember 14, 2012 7:19 am·0 comments\nNASA cun December 21 ni ah leilungpi a cem lo ding ti a than hnuah cuhnak ih fiangdeuh in video in simfiang dingin an timtuah rero ti’n mani Tlawngkai Nilini, 13.12.12, thuthang pawlin an sim. A cui video cu YouTube ah an ret ding.\nCumi video film cu December 22, 2012 ni ah suah ding an tum. December 21 ni hlan le cumi ni ah an suahlonak cu, December 21 ni ah leilungpi a cem ta lo ti langter duhnak a si.\nVideo suah ding ṭuanvo nei pakhat in, “Hi video na zoh rero caan ahhin mani ah leilungpi a cem lo ti na thei ringring ding,” ti’n a sim. Video sungah astrobiologist David Morrison ih, “Zozo khalin kan hmu cio ding. Acozah uktu bawi pawl khal sut a ṭul lo. Zohman sut a ṭul lo. Leng ah suak awla zoh awla na hmu mai ding. Cucu leilungpi a cem lo timi hi a si,” ti’n a simmi khal an telh.\nNASA in leilungpi cem ding ih simciatu ih an rel ṭheumi Mayan calendar thu ah, “Na coka ih na retmi na calendar cu December 31 tiang a um ih, cumi hnu a lan ual lo. Cuvek thotho in, Mayan calendar khal December 21, 2012 a lan lo tinak a si ko,” ti’n a simfiang. Cun Nibiru in kan leilung a ṭaihsiat ding timi thu ah, “Hi simcianak hi 2003 kum May thla ah a thok ih, asinan cuvek thilcang dingin December 2012, atu tiang thilcang theinak pakhat hman a lang hrih lo,” ti’n an simfiang hrih.\nHimi X’mas hlan nili duh ah leillungpi a cem ding tiih thuthang a leng ciamcomi in leitlun mi billion 7 lak ihsin minung tampi cun an thin an phang. Hrekkhat cun an zoh ih ziangvek in a um ding ti an thei hiar zet. Hrekkhat cun ziang khalah an rel lo. Asinan NASA in atu video a tuahmi hi leilungpi a cem ding timi thu ih ṭihphannak le hringhlelnak pawl cemter duhnak a sibik.\nMayan Calendar le Caan Cem Pehtlaihawk Dan\nNorth Korea In US Donak Zuknung Youtube Ah Thlah\nLuu-man ah Tingkhat ($100,000)\nUS Actor Tom Cruise In Gangnam Style Lam Duhlo\nTom Cruise In David Beckham A Private Jet Sang\nLondon ih Tuksumza Thilthleng


NYC Bus Drivers Union in New York palik fial mi tuah duh lo - Falam Online Media\nMay 30, 2020 admin\t0 Comments Duhphorhnak, US thuthang\nNew York City MTA hnaṭuan pawl cun duhphorhnak nei ruangih kaih tuar mipi pawl cu thawng-inn lam ah phur duh loin NYPD pawl ih thu elin mipi lam ih an ṭan zia langternak an nei.\nGeorge Floyd thihnak thawn pehpar in US ramsung palik pawl par ih mipi thinhennak cu hmun tamzet ah langternak an nei vivo ih US Minneapolis Bus driver pawl khalin mipi lam ih an ṭan zia lang terin kaih a tuar mipi pawl cu phur duhlo in an um.\nCutivek ṭhiamṭhiam in Brooklyn’s Barclays Center hmai duhphorhnak nei ruangih kaih tuarmi mipi pawl khal cu thawng-inn lam ih phur duh loin an um. Culaifang cu mipi pawl in an lawm zetih video ih rak zuktu khal an um.\nTransit Workers Union Local 100 vice president JP Patafio cun “kan bus pawl cu hivek hrangah kan hmang theilo, hivek thilthleng duhlo ruangah 2011 Zucotti Park/Occupy Wall St. buai ṭum khal ah New York Police Department pi tazacuai nak kan nei” tiin mipi lam an ṭan zia lang terin a sim.\n← Zawng in Covid – 19 nathrik telmi Thisen Fir (+video footage)\nRaltlan Chin nu Meithal thawn kap that a si →


Nunnak liam tiang Chinram humngamtu Salai Cung Nawl Piang upat an pe - Falam Online Media\nNunnak liam tiang Chinram humngamtu Salai Cung Nawl Piang upat an pe\nRam le miphun hrang nunnak liam Paralṭha Salai Cung Nawl Piang cu ram le miphun hrang a tuar ngamnak sunloih upat pek in Falam View Point ah a zuk tarnak le cangan phunphun tarnak in upat an pe.\nPu Tha Rain Mang le Pi Saw Kip Thaim tei` fapa, Khuangli khuami Salai cungte cu May 21, CNDF le SAC ralhraang doawknak ih nunnak liam a si.\nDoawknak ah ralhraang bawi pakhat telin ralkap 6 an thi ih 2 in hriam an tuar tiah theih a si.\nKahawknak thuthawn pehpar in Chin National Organization cun “Chin ramkulh, Falam peng, Lumbang khaw kiangah May 21 zing nazi 8 hrawngah CNO/CNDF le tualthat acozah ralkap pawl karlak kahawknak a suak ih CNO/CNDF lam ihsin mi ralṭha pakhat in nunnak a liam, tualthat acozah ralkap lam ihsin ralbawi (Captain) pakhat telin ralkap 6 an thi.”\n“Tualthat acozah ralkap pawlih mawṭaw khal lamzin thlangah a let thla. Tualthat acozah ralkap lam ihsin ralkap pakhat hriamhma tuar telin a dang ralkap pakhat, an zaten ralkap pahnih an tlansuak thei” tiah official in an phuang.\nRam le miphun hrang nunnak liamtu Salai Cung Nawl Piang upat peknak le riahsiapinak capi khal an suah ih “Chin National Defense Force sungtel Salai Cung Nawl Piang cu amah ih tiamkamnak a tuah vekin Chin ram le miphun humhimnak hrangah raldo phahin 2021 May 21 ni ah a nunnak a pe a si.”\n“Miphun dothlengnak hrangih a pum pek-awknak parah CNO/CNDF in upatnak sangbik kan pe ih a tantami sungkua pawl thawn bangrep in kan tuar zet a si” tiah an tarlang.\n← SAC ralhraang in Tlangparmi humreek nakih a hman bikmi Tawhfung\nFalam peng Doawknak hin Chin mipi mit vang ter hram seh →\nCovid -19 in FALAM mawinak a ti lang\nFalam Tualsung Mino Gamer pawl in PUBG tournament tuah ding


Pathain ih sak fial mi Chicken Church Thuanthu Tawi | Falam Online Media\nJuly 31, 2020 July 31, 2020 admin\t0 Comments Thuthang danglam\nIndonesia, Central Java tupi sungih Ar biakinn (Gereja Ayam lole Chicken Church) cu, kum tin, ram dangdang ihsin vehvaitu a nei ringring.\nIndonesia, Java tikulh, Magelang kiang ih ummi a siih, hih hmun kiangkap ih um pawl cun Gereja Ayam lole Chicken Church ti`n an ko. Asinan, hih innpi saktu Daniel Alamsjah cun Chicken khal a si lo ih Church khal a si lo a ti.\nInnpi saktu Daniel Alamsjah cu hih hmun ihsin a hlatnak peng 342, Jakarta ih hnaṭuan a siih a mang ah Pathian in a sak fial ruangih sak mi si in a rel.\n“Christian ka si ruangah kan mai` Pathian biaknakding lawng ih sak mi ah in ruat. A si lo. Ka saknak hmun, inn pian hmang zaten amah Pathian in, in fial vek ciah in Pathian zumtu hmuahhmuah ih thlacamnak dingah ka sak mi a si” tiah kum 67 upa Daniel Alamsjah in Jakarta Globe media hnen ah a rak sim dah.\nKum 1988, zaan thlacam a neih hnu ah mumang deuh vekin vur vekih var mi Peleng vate a zuang lai a hmu ih Tlang par ah a cawl. Vate a to veten aw thuum zetin thlacamnak biakinn sakaw tiah fial nak aw a thei. Cuih ṭum ihsin lar nak a hmu mi cu a mitthlam ah a lang ringring thok.\nvehvaitu a nei tam hlan ahcu a ṭhing riapriap\nGerman chemical company BASF ih manager a siih Ramadan holiday ah cawlh laktu, a hnaṭuan mi pakhat a kir saal lo ruangah a umnak khua Magelang lam ah hawl dingin a pawk suak. An khua ahcun a va hmu ih a hnaṭuantu cun an kir hlan ah Rhema Hill Tlang par ihsin voikhat te, Ni suah a zoh duh thu a sim ih a nih khal in a ello.\nZing a hung kim ih Tlang par an kaai tikah manglam vekin a thei mi vur vekih var vate a hmunak hmun a si timi a thei suak. Daniel cun “Ka mangbang tuk rori. Mumang vekih ka hmu mi Tlang rori a si. Lar awnak hmu beisei in cuih hmun ah Bible ka siar ih zaanvar thla ka cam. Thla ka cam lai ah Isaiah 2:2 ka thinglung sungah a suak thutthi. Ruat loin ka um tum khalle a hlo thei lo.”\nA sunglam khal a hlan ahcu laktlak a um lo\n“Zing ka tho ih khua ka cuan cu Tlang pakua ih kulh mi hmun ah ka um. Cuveten ka thinlung sungih suak mi Bible bungcang thawn a kaih awk thluh timi ka hmu suak” tiah Daniel Alamsjah cun a sim. Cuih ṭum ah biakinn sak nakding 5,000 square meters kau, hmunram cu Rp. 3,500,000 (cu lai ah $2,000 hrawng) in a lei ih innpi cu 1992 kum ah a sak thok.\nHnaṭuan tuding minung 30 a sawr ih an mah pawl cun, “a thok ahcu laraw nakah ka hmu a timi vate vek ciah in kan sak. Nan, a thinghlim mi bang dingin Lal lukhuh kan khumter hnu in, mi pawl in Ar ah an ruat ih Chicken Church ti`n an ko thawk” an ti.\nA dunglam umdan\nInnpi an sak ṭheh hlan, 2000 kum in paisa remcanglo ruangah an sak pehzom thei nawn lo ih cuih ṭum ihsin hih hmun zoh dingih a ratu hmuahhmuah paisa malte an khong thok.\nInnpi vehvaitu an mal zet ih an sak pehzom thei nawn lo nak kum 15 rei hnu ah hih innpi thuhla cu The Daily Mail le the Huffington Post in an ngan ih, cuih hnu in leitlun ah a hmin a thang. Zarhkhat ah vehvaitu minung 2000 hrawng an nei ringring ih, 2016 ih suah mi film hminthang “Into the Inferno” khal ah an tilang.\nInnpi saktu Daniel Alamsjah\nan rem ṭhat hnu ahcu a mawi zet\nA hmin a thang thok hnu in a sung ih lut man Rp. 10,000 an ngen ih paisa an ngah mi pawl in a sunglam an rem vivo. Tu ahcu thlacam dingin leitlun hmun tinkim ih um biaknak dangdang pawl in thlacam dingin an pan ṭheu ih nupa neiawnak khal ah an hmang.\nTourist pawl ih ca tar nak Wall Of Hope\nDaniel Alamsjah cun, “himi innpi ka rak buaipi thok lai ah mi aa na si in ti. Cuvek caan khalah Bible cang ka hmusuah mi ka ruat ṭheu ih kei mah ten kan hmenaw. Ka fa le pawl khal ka par ah an thin heng zet. Nan, kei cun ‘kei mah khuakhan mi a si lo. Pathain ih fial mi a si’ ka ti ringring hai. kum 30 rei hnu ah vehvaitu kan nei thok ih leitlun hmun hla zet khal in thlacam ding ah an ra pan. ka hlawh tlingmi par ah ka fa le pawl khal, ka tuah mi an u pat zo. Ka thin hna a ngam tuk rori si. Tu ahcu mi aa in rak ti dahtu hih hmun kiangkap ih um pawl khal in Biakinn lar dan an thei suak hlei ah hmunhlat in vehvai dingih ratu tourists pawl in cawlh nak ah an hmang ih khaw mi pawl in pumcawmawnak tingah an hmang thei zo a si” a ti.\n← Pu No Than Kap le Pu Salai Lian Luai tel in Rampi Hril Awnak ah Falam in Teltu Ding pawl\nIsrael ram ih Falam Tlawngta pawl Harsa tong →


LAI PHUN SUAH NI / LAI PHUNPI NI - Chinland Today Media\nFebruary 17, 2009 3:22 am·2 comments\nAkhaikhawmtu : Fung Dun\nChin National Day asilo le Lai Phun Suah Ni ti ih kan hman theu mi Lai Phunpi Ni hi kum 1948 February 20 ni ihsin rak semsuak mi asi. Chin National Day (Lai Phun Suah Ni) ti ih kan hman mi tong fang hi, mi hrekkhat in a dik lo asi tiah anti. Ziangah tile Chin timi Laimi hi kum 1948 lawng ih suak kan si lo. Khua hlan kan pipu san ih sin Laimi tiah a rak um zo mi asi ih pu pa san kan siar khal le san 16 ih sin san 20 tlun tiang hman a siar ban kan um ti asi. Cun Kawl Acazoh in Chin Pyine Ni tiah a thleng tum mi khal pyine kanngah ni cu 1974 kum lawngah asi ruangah a dik cuang lo.\nAsinan himi Ni hi Laimi senpi hrangah lungawiza zet ni le a sunglawi zetmi ni asi ih a kawh dan cu va dik hrih lo hman seh la kumtin te kan sunsak zet mi le kan lom theu mi ni asi. Mi hrek khat cun Chin National Democratic Day ti can asi titu khal an um. Ziangkhal va siseh la Lai phun suah ni tiih kan kawh lo khal le Lai Phun Pi Ni kan ti ah cun a sullam cu a huap thluh tiah’ kan ruat. Lai phun pi ni hi sal uk nak donak, zalong nak, le rualrem awknak thawn thawhkeh ih a suak mi a si hrangah Rampi san nung thu ( Pyitaungsuh Tamaing Hmat Daing) pakhat khal a rak si. Himi zalong nak le ram hrin miphun pawlih rualrem awknak tarlang nak Lai Phunpi Ni a ra suah dan hi zoh hnik uhsi.Kan Kawlram pi ram-nor mirang kut tang ih a rak um lai ah kan lairam khal mirang pawlih uk sungah kan rak um ve. Cu lai ihsi thok in ram duh daw tu kan Pu/pa pawl in an ti thei tawk in an rak do ih an rak tawhlan thok zo. 1918 kum February ni 20 ni ah hin Maymyo ih English Infantry Battalion sungih laimi pawlin Chin National Education Uplift Organization tin laimi pawl fimthiam nak ding ah a hram an rak ttoh thok.\n1928 kum February ni 20 sun ah Pu Vomthu Moung ih hoha nakin Mindat peng Hlih Yung khua ah Saal uk nak ih sin luat dingin Chin National Union (Chin Amiauta Nyinguatzi, Naycheh San kyin yi) an rak phuan thok. Himi a phuaih cu1933 kum July 22 ni ih sin Laitlang Rualremnak (Chin taung Nyi nguat zi) (Chin Hills Organization for Unity) tiin Taw hlan zi hna an tuan.\n1938 February 20 khal ah Kanpetlet khua ah Doh Bama Asi Ayone thawn kom khawm aw in mirang uk nak an rak do tlang. Himi tikcu lai ah mirang kut tang um Mangki (Taing Min Gyi) a ra ih Sandah tiang an rak piah asi.1948 January 4 ni ih sin kan Kawlram pi zalawng nak a ngah tikah Lairam cu Chin Special Division tiah an ko ih lairam thuhla tawlrel tu dingah Laizung (Chin Affairs Council) tin kan rak nei ta.Sihman seh la lairam ah cun mirang uk san lai vek in mi uk pawl le khaw bawi pawl in an duh duh in an rak uk lai tho tho. Mi senpi ih lungkim le kim lo ti um lo in an mah an thu thu in an rak uk. SIAH a phun phun khon ih rak pek ring ring asi.\nCui hrangah 1948 kum ih Kawlram Cabinet ton khawm a vei 7 nak ah Lairam uk awk dan zing zoi dingin Chin Hills Inquiry Commision an tuah ih Lai Vuanzi Pu Vomthu Moung in hoha tu a tuan ih tlawng lam Vuanzi U Soe Win le Lai mangki U Thein Maung in sungtel an tuan.\nHi Chin Hills Inquiry Commission ih tumtah mi le tuan tum mi cu:Culaifang ah Lairam sungih a cangmi thu le hla pawl cu:\n(1) Mi-uk le khawbawi pawlin a hleice in aana an hmang\n(2) An uk mi nauta thanso nak ding zianghman an tuah sak lo ih hlei ah nauta lungkim in an uk lo\n(3) Minung le ram nitin te ih a thleng aw ih a thangso vek in mi uk le khawbawi pawl in uk awk nak thleng ih thangso ding an ruat ban lo\n(5) Acozah ih tumtah mi le duhdan pawl khal an thei thiam lo ih an mah duhtawk in an rak uk.\nHi tivek ih Lairam a rak um rero lai ah hin, Lai Santhuanthu ih a um dah lo mi le Laimi hrang ih a hmaisa bik dinhmun thar suah tu Lairam kulhpi pumkhawm nak le thurel nak pi cu 1948 kum February ni (19) ih sin (22) tiang Falam khua pi tui kan bualrawn pi ah nasa zet in an rak tuah. Cuih khawmpi ah lairam hmunkip ih sin senpi ai awh tu mipi an ra suak.\nPumkhawm a ni 2 nak February 20 sunah meeting a ra kai tu sungih sin Tiddim peng ih Pu Thawng Za Khai in “Laitlang mi-uk pawl ih mi uk dan cu ramnor duhham (Ne cheh a zin shin) pawl vekin mi farah mi zonzai pawl hnen ih sin siah tampi an lak. Kuli hnatuan tu pawl tha man pe lo in an fialih mi farah zonzai pawl tha zang ei theh ih uk awk nak dan asi hrang ah, himi uk awk nak hi a hram ih sin letkhup (taw hlan) ih siat bal ding le Democracy zet ih uk awk ding ti-in thu a bur.”\nCuih thubur mi cu Falam pengih sin Pu Con Mang le Kanpetlet ih sin U Htang Moung in an thohkhan ih himi thubur mi parah mi senpi lungkim le kim lo me thlak nak an nei tik ah misenpi’n an lungkim ih a lungkim lo tu cu minung (17) lawng an si. Cuih si thok in, “Lairam tlangkulh sungah mi uk khaw bawi pawl ih uk nak dan cu fimthiam nak ih uk awk silo in Pupa ro co vekin tesin fa tiang pek vivo thei uk awk nak asi ih a hman hrim hrim lo mi uk awk nak asi. Cun Vainim siah tin kumkhat ah rel (pung) khat ih sin rel hnih thum tiang pek asi. Cu vek tho tho in mipum siah ti khal aum ih kumkhat ah hlawh khat ih sin hlawh thum tiang pek asi.Sa siah ti khal aum ih sakawng asilo le sa phei cu an ngah ih tinte pek asi theu. Hiti vek ih uk awk nak dan cu Daan hram dan tha lo asi tiin mi senpi in fiang keu keu ih hmuh asi hrangah hlon ding rori asi ti’n mi zapi hmuh nak asi ih a tawi nak in Mi uk le Khawbawi uk nak hlon in, mi senpi hril mi council uk nak tuah ding ti asi.”\nCui relcat mi vekin rosar uk awk nak um nawn lo in, senpi van tlang lungkim ih hril mi senpi palai pawl ih hruai kaih nak thawn ramnawr (Ne cheh Uk chuk zi) ro sia cu hlon ta hrat in mah le van, mah le duh nak tuah thei nak cu tuisun ni tiang kan neih nak asi.\nCun hi February 20 hi Chin National Day (Lai Phun Suah Ni), Lai Phunpi Ni, Laimi pawl ih suah ni ti ih hmang ding in 1950 kum October ni (9) sun ih tuahmi Chin Affairs Council(Chin Ziza Council) ah an rak nemh hnget ih cu si thok in hngetzet le fek zet in a ding suak ta mi asi ih February 20 tin te Laimi pawl ih kan sunsak ih kan upat mi ni asiih tuih sun ni tiang hmun tin ih kan lomh tlang mi ni hi asi.\nLai Phun Pi Ni sunlawih nak ah hlan deuhah cun hiti hin senpi tlangau nak (Kyui Kyaw Tan) (Slogan) an rak hmang theu:\nLaiphun suah ni ……………….Phun that ni….Phun that ni\nPhunpi suah ni..Atikcu… …Kan laitlang ah tlir dundo seh.\nKan lairam ah tlir dundo seh.\nKa Ram Hniangte\nZilthli hrang phen hrang phen\non February 18, 2009 at 3:21 am\nLungawi a um tuk aw hi vek kan Laimi ih theih tul tuk mi thu in run ngan sak ruangah. Kan ni mino hrekkhat tla cu kum tin ten Lai Phun Suah Ni tiah kan lawm rero men theu nan ziang si a ti duh san taktak le kan pu kan pa pawl ih lungrualzet ih sal si nak ih sin le mi kut hnuai ih sin luat thei ding ih an rak tan nak ti thei cuca lo ih a ni lawng lawm tu kan tam. Tu hi mi ca a siar tu mino (Chin National Day) thu a fiang hrih lo tu pawl khal an fiang kan fiang vuarvi ding. Ka lungawi…\non February 19, 2009 at 1:39 am\nKalawng ih miphun le ram duhdawt ,,maw?\nNa tuah,nattuan nak a um lo ah cun tel vevevv, duh


CHIN MI LE AMERICA RAM FIMTHIAMNAK - Hre Mang\nVANGTLANG NUN > \nCHIN MI LE AMERICA RAM FIMTHIAMNAK\nTuisan Chinmi pawl cu leitlun killi-ah kan thleng, kan tekdarh, vakvai ruangah khuahlan pupa bangin lo thlawh taimak le raldonak in si loin kan thlennak kipah kan miphun Pathian rian in santhar fimthiamnak ziangthlukin kan zir, kan thiamih kan santhuanthu tuahtha dingin kan hmang, cak zetin a thleng aw rero mi san thuanthu ziangtluk cakin kan dawiman, timi parah santiluangin Chinmi thuanthu a fen hlo ding maw, a tuah tha ding timi a thum aw asi.\nChinmi thu sim hlanah American mi pawl hrangah fimthiamnak zir hi ziangtlukin an sumlut hrangah a thangkai tiah zohta uhsi. Mihrekkhat in Microsoft company neitu Bill Gate, le Apple company rak dintu Steve Job pawl tla digree an nei lo pi an ti theu. Annih cu midanglam (genius) an si. Anmah vek ka si titu cu digree ngah tengteng a tul lo ding. American pawl sumlut kan zoh asile Wikipedia online ah an nganvek asi ahcun zirnak nei le nei lo tampi a danglam asi. Kum 25 tlun lam American pawl sumlut kan zoh asile fimthiamnak neihmi le nei lo an tan aw zet. Kum 25 tlunlam minung pawl lakah high school thleng cin pawl kumkhat sumlut cu a thawirualin US $ 25,039, high school theh pawl-US $ 31,539, college kai cin, $ 37,135, associate degree ngah $ 40,588, bachelor digree ngah $ 50,944, master digree ngah $ 61,273, doctorate digree $ 79,401, le professional digree ngah pawlih kumkhat hlawh cu US $ 100,000 asi. Curuangah phunsang tlawngkai in hnatuantu pawlin an damsungah an tuansuahmi cu tlawngkai lo pawl hnakin tampi in a tan aw asi.\nLaitlang le kawlramah suak in USA thleng hmasaitu mi tamsawn hrangah zirnak lam pehzawm a harsat ruangah warehouse le hnatuan khunghar tuan asi deuh tlangpi. Sihmansehla kan tesinfa pawl hrangah ruahsan ding kan nei: miphun nauta, silo dingin le kan thlennak ram le hmunkipah hruaitu tha, rinsan um rammi, milai nunram kaihruaitu si thei dingin Pathian in Chinmi pawl lei killiah a thlenter asi ti a zum um. Cumi hrangah hmanrua thabik pakhat cu fimthiamnak asi. Thih le nun karlakah kan pupa pawlin Chin ram, nunphung le Chin miphun thuanthu an rak humhalh, an rak kenkawh ih tesinfa hnenah ram, miphun, nunphung mawite in tanta vekin lei killiah a tekdarh mi Chinmi pawlin santhar Chin miphun thuanthu mawite, Bawipa Pathian, kan miphun Pathian sunloihtu, thuanthu duhnungza, leitlun killi miphun dang lakah a nau ce lomi, cawimawi tlak le upattlak thuanthu tanta thei dingin tuisan minung pawlin fimthiamnak zir in thih le nun karlak tiang khalin zuam a tul asi.\nKum 3 ihsin kum 34 karlakah American minung pawl lakah 2010 Institute of Education Science, U.S. Department of Education report vek asile zaah 56 (56%) cu tlawngta an si. 2010 report vek asile high school theh mi American zaah 30 (30%) cu college an kai pehzawm lo. Cun America ramah kumtin te 1.2 million high school cawlhsan (dropped out) an um ti asi. 2010 kum high school graduate pawl zoh asile America ramah Hispanics pawl hi high school theh loin cawlhsan tambik an si. U.S. Department of Education in an simdan vek asile high school theh loin a bang pawl hi tlawngta zapi lak ihsin, 7.4 % an si ih cumi lakah miphun zawngin then asile Mirang 5.1%, Midum 8.00%, le Hispanics 15.1 an si lai ah Asian le Pacific/Islander pawl cu 4.2% lawng an si. Hispanics pawl hi nulepa illegal immigrants an tam tuk ruangah si tiah an sim. American Mirang pawl hnak hman in Asian mi pawl hi high school theh zatek an tam sawn. 2010 Indiana State ah High School tlawngta lakah Science thiambik hi Asian mi, Taiwan pa asi ih Mathematics thiambik hi Asian mi thotho, India nu te asi. Chin miphun, thangthar nonawn pawl, leitlun miphun dang lakah Pathian a duai ce lo ding ti zum zumnak mit in in hmuhter cia asi.\nCun khatlamah USA thawng inn sungah dan dinglai pahbal ruangah thawng thlakmi pawl zoh asile miphun khat le phunkhat an bang aw lo. Ameircan ram sungah department of justice simdan vek asile thlawng inn sungah thawngtla 2 million lenglo an um ringring. Chin miphun zapi mipum kawm hnakih tam cu America thawng inn sungah American mipi pawlin tax (sumpai cozah hnnenah) an pekmi ei in an nung khawsa ringring tinak asi. Cui hlei ah, dan pahbal ruangah acozah ih khuakhirhmi (propation) 16 million lenglo an um ringring. 2008 Census vek asile USA ramah a ummi miphun pawl cu 79.79% European Mirang (65.60% Mirang-non-Hispanic, 14.19%Hispanics), 12.84% cu Afrian Ameirican (Midum), 4.45% Asian American , 1.01% Native American or Alaska Native 0.18% Native Hawaiian or Pacific Islander American (0.14% non-Hispanic and 0.04% Hispanic) pawl anso. USA mipum zate lakah15.25% in Hispanics ka si an ti awaw. Federal Bureau of Prison, Department of Justice in Saturday, 29 September 2012 ah thawngtla statistic a retmi vek asile thawngtla zapi ten 218,541 an si. Cumi lakah Mirang 63.8 %, Midum (African American 21.2 %, Hispanics 11.4%, Asian 2.1%, le Native American 1.4 % an si. Thawngtla zapi lakah mipa 72.7% an si ih nunau 27.3% an si. Leitlun pumpi kan zoh asile US in leitlum mipum zapi lakah 5% tluk lawng asinan leitlun pumpuluk ih tlawngzapi lakah 25% cu America ramih thawngtla an si. China ram hi America hnakin a letli in mipum a tam nan 1.6 million lawng thawngtla a nei. Khatlamah America ram ih lennak hi ralkap lam hrangah an hmanmi sumpai thawn tahthim asile American ram in kumtin te an hmanmi sumpai hi leitlun ram ralkap hrangah sumpai a hmang tambik ram 10, USA sangtu ram 10 pawlih kumtin ralkap hrangah an hmanmi hnakin a tamsawn. USA ramah fimnak, sumpai, sualnak a tam. Cuvek ramah Chin miphun pawl a thawngtel in kan um tikah Bawipa Pathian ih tumtahnak vekin nitin tangtor ten Pathian lamhruainak in nun hi a thupi tuk mi asi.\nIndianapolis, Southport Middle School ah Kawlram mi phunruk kai lai pakhat cu an tlawngah si-chauh (marijuana) a zuar ruangah an kai ih tlawng an dawi. Cuvek thotho in Kawlram mi tlawngta pathum cu middle school tlawngah rittheih si an ken ruangah tlawng ihsin an cawlhter lawk. High School kai lai nunau farai ziangmawzat Chin mi lakah an um. Cuvek sualnak citintian lakah Chin miphun, santhar minung pawl an hlo thla thei fawn. Thatnak tampi lakah miphun siatsuah theitu sualnak cikim cuUSA ah mino te pawl nitin nun thawn nai zaw zet in a um ringring. Curuangah nulepa, kawhhran, community tangrualin Chin miphun thuanthu tuahtha dingin bulpak, insang, kawhhran, community, ti in tanrual thiam khal a thupi tuk fawn.\nCulawng siloin Chin mi pawl pupa sanah tlawng an rak kai lo, ca an rak zir lo. Asinan tappi kawmah, lo thlawhnak ah, tlang hnatuannakah, senpi vangtlang umkhawmnak hmunah an tesinfa pawl fimnak an rak zirh ih mifim thatha, nuncan ziaza, zohthimtlak, nunmawi an rak nei. Santhar minung pawlin kan pupa pawl fim zirh awkdan kan hnawng asile American fim zirnak lawng cu tihnungza asi thei. Pathian um lo, zawng ihsin kan ra cang (evolution theory) hi tlawng in an zirhmi asi. Nunau mipa sualnak hi a sual tiah an zirh lo ih nupa sualnak an tuah tikah farai lo dingin le natngah lo dingin kham awk dan siseh an pum sungih naute thahdan pawl an zirh sawn mi asi. Curuangah Chin mi pawlin kan pupa pawlih fim zirh awkdan, nulepa in insang ah tuanvo la in fale nunsim le fim zirh, khawsung upa le fimnak nei cia pawlin thangthar pawl bulpak in siseh a bur in siseh kaihruai, nunmawi zirh, fim zirh kan thiam a tul hrimhrim asi. Chin miphun, miphun Pathian cawimawi in leitlun khawmual tinah zohthimtlak miphun, upattlak, leitlun milai thuanthu tuahtha tu si thei dingin Chin miphun Pathian in in khaisang in lam in hruai zo vekin Chin miphun, santhar minung pawlin Bawipai Thlarau lamhruainak nitin nunah thlun cio uhsi. Bawipa a hmin thangthat si ko seh.\n# U.S. Department of Education, National Center for Education Statistics. (2012). The Condition of Education 2012 (NCES 2012-045), Indicator 33.\n# The Condition of Education May 2012, Institute of Education Science, U.S DEPARTMENT OF EDUCATION\n# Editorial Projects in Education, “Diplomas Count 2010: Graduating by the Number: Putting Data to Work for Student Success,” special issue, Education Week 29, no. 34 (2010).


Mexico ah nauhak 29 meisa in kang that - Chinland Today Media\nJune 6, 2009 8:56 pm·1 comment\nMexico ramsaklam ih nauhak kilkhawi nak inn cu Friday sun ah meisa in a kang ih, a mal bik nauhak 29 cu meisa in a kang that ih adang nauhak tam pi khal hliamhma pu in Siizung ah ret an si. Inn hnen pawl lle tlawng saya/mah pawl in meisa alh le khu lak ah nauhak pawl run suak ding in an tlan ciam co.\nFriday sun lai fangah mawtaw tire pawl tuah nak hmun in meisa a kang thok ih a kiang ih ABC day care center cu a kang cih asi tin Sonora state investigators lam tuan vo nei tu Jose Larrinaga in a sim. Cui tlawngah cun nauhak 100 tlun kilkhawi nak asi . Larrinaga in meisa cu nazi pa hnih sungah an mit thu le nauhak pawl cu meikhu lakah thaw thaw ding an nei lo ruangih an thih thu asim. Ziangruangah a kangih, khui tawk fang sin a kang thok thu zing zoi re ro asilai thu khal a sim bet.\nA tlang pi in nauhak pawl hi thla ruk in kum nga lak an si ih meisa mit tu pawl in phar an vit ong ih nauhak pawl an run suak thu Guadalupe Ayala, Red Cross ih coordinator pa in a sim.\nThe Hermosillo newspaper El Imparcial in an web site ah an nu le pa pawl a rei hlan deuh te ih a fahniang pawl an ret nak inn ah tap le rak in an tlan lai zuk pawl a tar lang.\nHliam hma a ngah tu pawl cu sii zung pa nga ah ret an si.\nPresident Felipe Calderon in the Mexican Social Security Institute ih meisa kang tuam hlawm thiam tu siibawi 15 cu van zam le a tul mi sii pawl thawn Hermosillo ih ABC day care bawm dingih thlah an si thu le, thu hla zing zoi dingah Attorney General Eduardo Medina Mora thu a pek thu a sim.\non June 12, 2009 at 11:47 pm


USA President thar zo a si? - Chinland Today Media\nUSA President thar zo a si?\nNovember 14, 2008 7:53 am·0 comments\nAmerican mipi in president thar dingih an thlan Obama hi 1961, August 4 ah Honolulu, Hawaii, USA-ah Barack Hussein Obama II tih hmin keng in a suak, a pa hi mi dum Kenya mi Barack Hussein Obama a siih Muslim sakhua thluntu a si, a nu cu mi ngo, Dunham a si.\nA nu le pa hi (2) mi a si lai ah an then aw, a pa hi an ram, Keyna lam ah a tlung ih a nu cun a enkawl. Himi hnu ah hin a nu in pasal dang, Lolo Soetoro a nei ih a pasal ram Indonesia ah an sungkua in an cer, hinah Obama hi kum 10 mi a si tiang a um ih Honolulu ih a pi le pu hnen ah a um ih phunhra a kai lan ta. Obama hi phunhrang tlawng arak kai lai ah marijuana, cocaine (rihtheih thil) pawl arak tham ih cui a tham mi pawl in a nun a ti siat thu le asirawk thu pawl a rel.\nTui tum thlan awk hlan te tiang kuak a fawp. Cun An ni hi vorhlam ai in a kehlam kut a hmang thiam sawn. Basket ball hi leh nuam a ti ve mi pakhat a si. Apa in kum 1982 ah motaw accident in mual a liam san, a nu hi 1995 ah sul cancer ruangah a thi. A nauhak lai ih amah rak enkawltu bik a pi Madelyn Dunham cu thlanawk ni November 2 ah cancer natnak thawn kum 88 mi cun a thih san lala.\n1983 ahkhan Columbia University ihsin BA a rak thehsuak, himi hin Haryard Law tlawng ihsin JD a theh lehsal bet. Kum 1990 ahkhan mi dum lakah Law Review president hna rak kai hmasabik dingin thlansuak a rak si. 1992, October 18 ah Harvard Law tlawng graduate, Michelle Robinson cu nupi ah a thi, tu ah hin fanu pahnih, Malia Ann (10) le Natasha (7) an nei. An sungkua in Hyde Park, Chicago ah an um ih United Church of Christ ah an um.\n1991 ah Chicago civil Right Lawyer hna a tuan, 1992 ah US president candidate Bill Clinton hrangah Chicago ah vote registration drive tum bik hruaitu ah a rak tel. 1996, 19987 le 2002 ah Illionois state senate ah a tling. 2000 ah House of Representative ah an party aiawh ding ah vote malte in a zuam mi pa Bobby Rush a rak nehlo. 2004 ah Democratic National Convention ah thurelnak caan pek a si ahkhan thu rel thiam le mi neh thei tu tin mi kip ih theih a hlawh.\n2004 November 2 ah US senate ding ah thlan tlin a si. 2007, February 10 ah Democratic party ai awh in President a cuhtum ti a phuang ih a zuam mi Hillary Clinton thawnn nasa zetin pawlsawm in an khawsa ih cumi hnu ih nehnak an co hnu ah tuikum August 28, 2008 ah Denver, Colorado ah Democratic National Convention ahkhan Party aiawh in president candidate asi ti thu official in a phuang.\nAmerican president dingah midum pawl an thlansuah hmaisabik cu a si. Obama hin cabu tla a rak ngan. 2004 ah cabu pathum mtd 1.9 man contract a rak nei. A hmaisabik ‘The Audacity of Hope’ a suah zo. Hi a cabu hmaisa sawn ah amai thuhla tampi a ngan. Politics lam ih a rak zuan luh daan pawl.\nA pahnihnak sawn cu a innsang nu thawn an ngan tlang ding. Cun 1995 ih Harvard Law Review ih contract an rak neih cia bang in cabu a rak suah ih cumi cabu sung ahcun a nauhak lai ih a nu thawi an rak khawsat daan pawl a ngan ih an cithlah tu pawl a hawldaan pawl a ngan bet ih a bu hmin ah ‘Dreams From My Father’ ti a si.\nKum 2005 ah Time magazine cun leitlun minung lakih midang neh theitu nun nei lah ih 100 ah a telh ta. Obama hi mi lungruh, lung tum nei zet a si.


7.3.10 Falam Times - Chinland Today Media\nMarch 9, 2010 9:23 am·2 comments\nRefugee Pawl in Lairam\nAn Tlansan Maw??\nBy. Sui Lian Mang\nThus 2: sungah Ziang hmuahhmuah hrangah can a um a timi kha ka von ruat. Israel pawl khal an ram midang ih an rak uk ruangah an thendarh aw thluh can a rak um ih mahte ukawk theinak can a ra thlen tikah hmun tin kim in kirsal ih ram dinsal can a um. Kan Laimi pawl hrang khal ah tu hi kan thendarh awk can a si ih kirsal ih ram dinsal can tla a um leh ko ding. Ram sung ram leeng vuaivai aw lo in Laimi kan zaten kan umnak hmun tin in kan tang tlang ding ih Lairam a harhdamnak dingah zuam tlang ding a thupi sawn.Neh 2:18 ih “Tho in dinsal uhsih”ti ih Laimi pawl ih Lairam kan dinsal ih kan ukawk thei can hngakhlap zetin,\nKawlram ah Nazi pakhat ih peng-120 tiang hrangthei thlisia thleng thei\nApril thla sung ah nazi pakhat ih peng-120 tiang a cak mi thlisia cu Kawlram hmun dangdang ah a hrang vivo thei a si ti thu nikhua tahnak `uanvo nei tu cun an sim. Hiti ih thlisia hrannak dingih an zum nak hmun pawlcu Sagain Division saklam, Kachin ramkulh, Mon ramkulh, Ta-nintayi ram `hen, Shan ramkulh ah a hrang dingih Tipi kap tluan hmun dangdang ah phu-sing (tornado) her in le hmun hrek ah cun ruahpi nasa tak sur thei a si ti thu khal an sim bet. Hi mi thlisia a hranpang cun Inn nasa zet a siat dingih har nak tampi ramsung ah a thlen thei ti thu khal nikhua tahnak tuanvo nei tuin ralrin nak mipi hnen ah a pek hai.\nVangtlang ralkap training\n5.3.10 Mizzima, Kawlralkap cun Mon mino 100 hrawng cu Kawlralkap pawlin Pituhsit trainining kaiding in an fial ruangah duh lo in Mon New Land Party (Kawlralkap thawi rem nak tuah tu party) pawl hnenah humhim nak hawl in an tlan tiah MNLP palai in a sim. Ralkap pawl cun hranhram in an training an kai ter ih cui kai thei lo pawl cu thlakhat ah Kyats. 7000 nan kuan ding an ti ruangah cu mi harsat nak duh lo ruangih tlan an si thu a tlan tu pakhat in a sim. Kawlram hmun tin ah hiti vekih vangtlang training kaiter an si ruangah a tlan an tam pi ih a bik tak in Mon New land Party humhim tu hnen ah sungkua in siseh a bur bur in an ra thleng a si tiah an sim bet.\nKalaymyo ah mobile phone hman theih ve thlang ding\nKawl ralkap Acozah in Kalaymyo ah mobile handset model 4000 CDMA-450 le CDMA-800 phunhnih cu a tum hmaisabiknak ah 2000 a pe suak ding. Hmailam canah hi aiih tam pek sinsin khal a tum. Dil tikah Kyat 2000 ih dilnak thehlut ding a siih hmatpungtin le inthawngsuhcazin tivek pawl telin Telecom department ah dil theih a si. Thuneitu lam in CDMA-450 handset pakhat cu Kyat 53,000 in zuarsuah a si dingih CDMA-800 handset pakhatah Kyats ting 15.5 in an zuar ding. Tu ah himi mobile handset lei duhih a diltu hi mipum 10,000 an kim zo. Himi kiangkap ih um pawlin hitivekih pursum leilawn nak ih tangkai zetmi hand phone an hmang thei ve ding cu an lung awi zet hai tin thu dawn asi.\nLai pacang pakhat tlen man Kyat ting 300\nMarch2,2010 ni zan nasi 9.00pm hrawngah mipa5 hmaituam in Paungmu khua ih um Hait Htun timi pa cu ram khawleng lamah hruai suakin ramlakah an fehpi. Cun, himi pawlin an hruaisuahmipa tlenak dingah a sungte pawl hnenah paisa ting zathum(300 lakhs) an dil. A sungte pawl le himi zah paisa an neih lo tikah ti ngaih nak thei lo in Sinletwa khua ih Kawlralkap pawl um nak camp ah an va sim. Asinan hitawkih um ral kap thuneitu pawl khalin tui ni tiangin zianghman an tuah hrih lo thu an khawmi pakhatin a sim.\nHi khua ih um pawlih rel danin himi misual 5 pawl hi Mara tawngin an mah le mah cu an biakawk hai thu an sim ve. Himi kiangkap ah CNA(Chin National Army) le MPA(Mara People’s Army) pawl an um hai. CNA thusimtu lamiih sim danin himi thuhla ah CNA cu a hnawihnihawklo thu le mi zo ti theihlo mi pawlin khaw sung mipi hnenin an pawlkawm hmin hmangin paisa an dil thu a sim ve thung a si.\nMPA hi July 15, 2009 ah Kawl ralkap ih rak tuan dah, cawl zo mi pawlih hoha nakih dinmi a si. An tumtahmi cu Mara miphun pawl lungrualte ih umtlan le Mara Autonomous Region(Mara mahte thuneih theinak ram) neih thei tumtahnak an nei a si.\nIndia-Myanmar in Tapung do beihpi thlak tum\nIndia thuthangca pakhatin G.K.Pillai (Union Home Secretary) cu February 19-21 ah Kawlram ah va tlawngin kawl ralkap Acozah thawn lungkimnak an nei. Himi lungkimnak cu India-Myanmar ramri ih um Acozah dotu tapung pawl cu ramhnih tanrualnakih thenfaihna tuah ding a si. United National Liberation Front (UNLF), People’s Liberation Army (PLA) NSCN (Khaplang) and NSCN (Isak-Muivah) pawlih khawsak cangvaihnak area ram zuk pawl cu Brig. Gen. Phone Swe(Burmese Deputy Home Minister) hnenah a pek zo.India ram Acozah do tu Tapung hrekkhat pawl cu Tonzang, Cikha township le Tamu township Sagaing division tlunlamah camp neiin an um. Kawl ralkap Acozah uknak duhlo ih a dotu Chin National Army (CNA), Zomi Revolutionary Army (ZRA) le Arakan Liberation Army ralkap pawl khal himi hmunram pawlah an khawsa hai. Himi ramhnih thurualih thenfaihna thawk ding ni le thla hi theih ciah a si lo.\nPu Do Thawng (NLD MP) Kalay hospital ah\nPu Do Thawng(NLD MP) cu February 16,2010 ni zinglam nazi 9.00 hrawngah a nupi thawi an biakawk rero lai ah arinlopin a ban kehlam cu cangvai theilo in a um. A fanu in Sizung fehpi nak ih lirthei a hawl rero lai ah a kehlam ke khal cang thei lo in a rak um lala. Cuhnu ah Kalaymyo hospital ah fehpit a si tiah a fanu Siami in a sim.\nA nih hi kan ram politik ah NLD(National League For Democracy) party member a siih kum 1990 ram pumpi hrilawknak ah Kalaymyo, Sagaing Divison bial ihsin MP(Member of Parliment) tiangih hriltlinmi pakhat a si. 1996 ah kaih a siih Ukgu thawng inn ah ret a si ih 2003 ah suah sal a si. Hiti thawng a tlaknak ah ralkap pawlin an sawisa nasa ih himi ruangah 2005 ah khal kutke zeng in a rak um dah. Hi lawng si lo in tu ahcun thisenthlum natnak tla a vei bet.\nHitivek ih kawl ralkap Acozahin sawisak tuar zo hman khal si sehla kan ram le miphun hrangah zalen ram(Democracy ram) dinsuahnak dingah a rak zumih a fehpit vek thotho in tui ni tiangah cak zetin a fehpit ringring lai tu a si.\nThailand billionair ih sumpai neihmi hrek laksak\nMr Thanksin Shinatwatra cu an ram Thailand ih Prime Minister a tuan lai ah a thuneihnak hmangin a mah le a sungte lennaka tuah tin an ram ih dam lamih roreltu sangbik(Supreme Court ) in February 26,2010 ah khan puhin a tlunthu relsak a si. Curuangah a sumpai neihmi billion 76 Baht ihsin billion 46 cu laksak a si. Himi sumpai laksakmi pawl hi an ram Aczoah neihmi ih ret ding a si.\nTulai ah UAE ram Acozahih zangfahnak in a khawsa rero lai a si. An ram ih ram uktu hnatuan a tuan lai ah khawpi lenglam ih um mi farah tam zet pawl hnenah ei le in an cawmawk theinak dingah tin sumpai a hman ter ih an lungawi zet. Tui ni tiangah an ram sungah a mah tantu hi mi ting tamz et an um lai. Tui kan dungte, himi an tlunthu relcahmi phuansuah ding ni ah Supreme Court hmai ah mipi tam zet an ra pungkhawm. Rorelnak in an sungkaw neihmi ihsin sumpawi a billion tam tel cu Acozah in laksak siseh tiih an hun relcahmi an phun cu mipi tam zet tam le thinheng in an um hai. Bangkon khawpi hmun thenkhat ah bomb a puakih Bangkok Bank tla bomb puah a si. Himi Bangkok bank hi a mah zuarthlai rerotu pa ih telnak bank a si ruangih bomb puah a si.\nThansin in “Himi ni ih Supreme Court in ka tlunthu a than dingmi khal hi a hlankhan in ka rak thei cia ko. Asinan, ka neih hmuahhmuah cu in lak sak lo ding timi khal ka rak thei cia” tiah a ti. A um nak ramleng ihsi video a zukmi ih a tawngnak ah “Ka suahsemnak kan ram ih tlunkirih nuam zetih khawsak ka duh” tiah a sim fawn a si.\nLinghin ruangah Axis(Leilung dinnak) thawn: NASA\n4 March, 10. Chile Ram magnitude 8.8-a thakcak tak linghnin ruangah leilungpi dinhmun (Axis) thawn awk ruangah ni a tawi phah ding tiah NASA scientist pawl cun an sim.\nScientist pawlih tah dan ah tui tum linghnin ruangah leilungpi dinnak (axis) cu cemtimeter 8 tluk in a thawn aw tin an sim. 2004 kumih Indian Ocean ih tsunami rapthlak linghnin kha magnitude 9.1-a ih tha cak a si ih kan leilungpi dinnak axis a thawn ter ruangah nikhat zikte ni a tawi phah zo tiah an sim.\nHamas dintui fapa Israel thlingthla tu `uan\nKan dung February 26 ah khan, Hamas khua dintu lakih pakhat Sheikh Hassan Yousef ih fapa kum-32 mi Mosab Hassan Yousef cu Israel thlingthlatu ah a thupten a rak tuan a si ti thu Israel thuthang cun a puang. Mosab ruangah Hamas pawlin Israel an do zik can ih an thuthup cu Israel hnenih a rak sim theu ruangah an ti fuh thei dah lo. Cui tlunah West Bank ih Hamas ralbawi Ibrahim Hamid leh Israel siatsuah nakdingih bomb tuahtu Abdulla Barghuti hi a mai ruangah an kai ngah a si tiah Israel thu thang ca cun a sim bet.\nMosab hi Muslim ihsin Christian ah a let aw ih tu ah cun California ah a um. Hi ti ih a hna tuan nak pawl cu “Son of Hamas” ti mi thuthang ca ih sin an theih nak a si. Thlingthla tu hna hi 1997 in a tuan ih a hmin ah “The Green Prince” ti in a phuah aw, a ti duh san cu a pa kha Hamas dintu a si nak suang ih a sak mi a si. Cui hmin ruangah mi in thlingthla tu ti an theih lo nak khal a si.\nLeitlun lek nak lam\nBosingwa tel thei loding\nChelsea FC ih rinsan zetmi Bosingwa cu tui kan dung October thla ih a khuk natnak ruangah operation (ah ding) a si. Himi ruangah Barclays Premier League, FA cup le an ram (Portugal) ai awh ih Africaa World Cup lehnak ih a leh thei lo ding thu assistant manager Ray Wilkins in an club official website ah a sim a si.\nMichael Essien (Ghanaian) cu a kaikua thahri cat ih a hliam awknak ruangah a mal bik zarhhnih a cawlh a tul lai ding.injury. Champions League (16th March) ah Inter Milan thawi an lehnak ah cun a tel thei zum a si.\nAshley Cole khal a ke ngamit a hliam ruangah lek thei mai ding a si hrih lo. Tu ah Michael Essien thawn France ram ah an dam lohli theinak dingah tin an um hai.\nPetr Cech cu tui kan dungte ah a hliamaw ve ih thlakhat hrawng cu a cawlh lawk a tul ding.\nManU in leiba ngah tuk ruangah zuar tul : Man U in leiba $500 million tlun lai a neih ruangah a neitu Glazer family (American mi)tlunah Man U fan pawl lungkimlonak a phunphun a um. Himi sungkua in ManU club hi zuar dingin Red Knights pawlkawm in mipi sawmin tan an la ciamco. Asinan Glazer family cun zuar suah suah an tum lo thu an sim ve.\non November 21, 2010 at 10:08 am\nka lai mi hi malasia ah hi\nTual Nang says:\non January 9, 2011 at 9:28 am\nInternet sung in PHone Bible (Falam ca) in ka duh download na ding link in pek thei maw ka email cu tualnang@gmail.com


Dr. Sasa In People’s Soldiers Hnenah 2,000,000 Zat A Hlu, People’s Soldiers Timi Cu >>> – Meifar\nOctober 26, 2021 admin Myanmar 0\nDr. Sasa in People’s Soldiers pawlkom hnenah 2,000,000 zat a hlu ih People’s Soldiers khalin lungawithu simnak capi an pe. People’s Soldiers in “National Unity Government of Myanmar ih Union Minister Dr. Sasa in mipi ralkap le an innsang pawl hrangah tin bawmnak sumpai 2,000,000 zat a hlu ruangah People’s Soldiers in kan lungawinak capi kan hlan” tin an tarlang.\nPeople’s Soldiers pawlkom cu Min Aung Hlaing kuthnuai ih hnaṭuan duhlo ralkap tlansuak pawl an si. Min Aung Hlaing in ralkap pawl an tlansuak asilen an nupi fanau pawl a hrem ding thu in a hringhro ṭheu ruangah ṭhenkhat cu an tlansuak ngam lo.\nPeople’s Soldiers pawlkom aum hnu ihsin an nupi fanau pawl hruai in an tlansuak ih People’s Soldiers hnenah an va beu. People’s Soldiers in an ṭulsammi ziangtinkim an rak buaipi thluh, an harhdamnak khal an zohsak ih an fale pawl hrangah fimthiam zirnak an pe.\nPeople’s Soldiers pawlkom a semsuahdan: Min Aung Hlaing in Myanmar rampi thuneihnak a lak hnu February 28th ah Captain Nyi Thuta in thuthluknak a tuah ih Naypyidaw ralkap hmunpi ihsin a tlansuak. Captain Nyi Thuta in “Ralkap in sualnak neilo mipi pawl an hrem, an vuak, an that lai ka hmuh tikah ka thinlung a kekkuai. Mipi pawl humhimtu ding kan si nan mipi pawl an hrem sawn” a ti.\nHmunhimnak ah a tlan ih ralkap tlansuak ṭhenkhat thawn an tongawk hnuah People’s Soldiers a piangsuak. Captain Nyi Thuta in “Min Aung Hlaing kuthnuai ih um ralkap tam zet cu an tlansuak duh lo nan an innsang pawl an ruat ruangah an tlansuak ngam lo. An tlansuak theinak dingah lamzin ka onsak duh” a ti.\nPeople’s Soldiers pawlkom aum hnu ihsin ralkap/palik tam zet cu an nupi fanau pawl hruai in an tlansuak rero zo. September thla ih tlansuak ralbawi pakhat in “Captain Nyi Thuta ih thusimnak cu a thupten ka rak ngai ih thuthluknak felfai tuah dingin thazang in pe, curuangah ka tlansuak ih People’s Soldiers hnenah ka um” a ti.\nSudan Ram Thuneihnak Cu Ralkap In An Lonsak, Mithi 7 Le Hliamtuar Tam Zet An Um Hngal


Thlarau Huham Ziangti'n Kan Ngah Ding - Chinland Today Media\nMarch 4, 2012 11:31 pm·0 comments\nThlarau Huham Ziangti’n Kan Ngah Ding?\nPakhat le pakhat hnen ihsin porh le lomnak ngah nan duhzet, asinain amah lawng Pathian a simi hnen ihsin cun thangthatnak ngah nan tum lo; cuti a si ahcun ziangtinso kei cu in zum thei ding?\n–\tJohan 5;44\nBible Siar Ding: Matthai 16:13-19, 21-23\nPeter ih nunnak ah thlarau huham a ngahmi langhngan in kan hmu thei, asinan leitlun daan in amahte cangmi huham ih hnattuannak khal hmuh theih in a um thotho. Jesuh in Pa Pathian ih fialmi a famkimter ding tikah harsatnak a ton dingmi a hmu cia. Curuangah Jesuh in Peter hnenah, “Nang Satan, ka hnen ihsin tlan aw! Ka fehnak lamzin khamtu na si, ziangahtile hi bangtuk na ruahnak hi Pathian hnen ihsin a rami a si lo, milai hnen ihsin a rami a si,” tiah a ti (Matt. 16:23). Mah le mah runhim awk na tum asile Pathian na dokalh a si. Ziangtik caan khal ah leitlun milai mit-hmai le huham na hawl asile Pathian mit-hmai ttha na sung dingih zumnak hnget na nei thei lo ding.\nPathian ih thinlung le duhnak kan theih theinak ding hmun pakhat lawng a um, cumi cu Pathian thawn lawng umtlang hi a si. Minung kan zoh asile himnak kan ngah thei lo ding. Kanmahte luatnak kan hawl asile kan hlawhtling lo ding. Midang zohman ih an lo theih sak lomi cu Jesuh thawih pawlkom awknak sungah a um, nitin Amah hrilnak in.\nDuhdawtmi, na sungah sualnak a um asile kham theinak le thlah theinak huham na nei thei lo ding. Mi zokhal amah ah zalennak a neih lo ahcun zohman a ruun thei lo ding. Cuti ih a ttong hnu ah an parah a thaw a thawt ih, “Thlarau Thianghlim rak co uh! Mi an sualnak nan ngaidam ahcun ngaidam an si ding; nan ngaidam lo a si ahcun ngaidam lo an si ding,” (John 20:22) tiah a ti.\nJesuh in leitlun a caan netabik ih a ttongtami cu A dungthluntu pawl hnenih Thupek Maksak (Great Commission) a neihmi hi a si (Mark 16:15-18). Dungthluntu si ttulnak cu cem ni a nei lo ding. Tuni kawhhran hrekkhat pawl an derdainak san cu Lungpi a simi Khrih ih a umpi lo ruangah a si. Jesuh hmin in mi na ngaidam thei, na ngaidam lo thei. Na sungah Khrih a nun ahcun A huham cahnak na nun ihsin a lang thei ding.\nDuhdawtmi zumtu, atu ah kannih hi Jesuh cu Lungpi a si timi tontehnak sungah kan um. Ka lungawizet, ziangahtile Jesuh Lungpi ruangah mangbangza tuah theitu ka si ve. Jesuh Khrih kan beunak Lungpi cu hnin theih le tthawn theih a si lo timi parah zum ngamnak thawn hngetzet in ding aw!\nLamzin olte thlun na duh asile Jesuh ih dungthluntu na si thei lo ding.


Intel Company Ramsung Lut - Chinland Today Media\nIntel Company Ramsung Lut\nDecember 11, 2012 3:06 am·0 comments\nAtu tikcu hi kan ram acozah mipi a that rero mi an cawl ti’n an zum ih Intel company cun kan ram sungah an lut zo tiin tuni Tlawngkai Nikhat, 10.12.12, ni ah an puang. Intel cun atu tikcu hi kan ram sungah lutnak dingah caanṭhabik a si tiin a zum. Intel company cun Ingram Micro cu ramsung ih thehdarhtu dingah KMD technology pawl cu hmaikum 2013 sungah a zemdarh thlang ding.\nIntel CPU, motherboard, le solid-state drive pawl cu a hmaisabik ah a ṭhangso rero mi kan ram mipi le kan ram dinhmun thawn milin an thehdarh ding.\nIntel company in director Uday Marty in Intel business hnaṭuannak hi Southeast Asia le a ṭhangso reromi Myanmar ram pawlah luhpi ding tikcu caanṭhabik a si tiin a sim. Intel company in an ram ṭhangsonak ding tampi a bawm ding ti khalin a simbet. A hleice in kan ramsung ah technology pawl le fimzirnak programmes pawlah bawm dingin an duh. Social le economic tuahṭhatnak le mipi ih hlawkpinak pawl cu a suahpi ding tiin a sim.\nThailand ih um Intel zung ihsin kan ram dinhmun ah ramdang dung kan tantuknak le technology lamih ṭhansohter kan ṭultuknak pawl cu an hmu ih atu tikcu ah ramdang pawl an bangsal theinak dingah caanṭha a si ti cu an zum.\nZokhawthar-Rih-Tedim Zinpi India Ram Thawn Tuah Ding\nU.S In Kawlram Hremnak Dang Hlihsak Leh


July 27 zaan ih Ziinan Pipeline siattu cu Midang an rak si ziar | Falam Online Media\nJuly 27 zaan ih Ziinan Pipeline siattu cu Midang an rak si ziar\nJuly 29, 2021 Ni Hnem Sung\t0 Comments\nJuly 27 zaan nazi 8 hrawngah Mon ramkulh, Thaton (သထုံ) peng, Sakhangyi khua kiang ih SAC ralhraang gas pipeline cu Mon PDF pawl in bomb thawn an puah siat tiah internet cahmai ah thuthang a suak nan Mon PDF ṭuanvonei mipakhat cun an mah cangvaihnak a si lo thu Shan hrambun media hnen ah a relsuak.\nAmahcun “Online ih an theh darh mi thuthang kha a dik lo. Kan nih thawn pehparawknak zianghman a um lo. Duhsan nei in an thlah hrimmi a si. Leitlun mipi hmai ah PDF hmai an ti bal tummi a si” tiah STN hnen ah a sim ih “SAC ralhraang cangvaihnak a si” a ti.\nZiinan pipeline hi ralhraang ta si in le Thailand ram ih hruailutmi sivekin online ah thuthang a darh nan kiangkap khuami pawl cun ramsung ih hmanmi pipeline sawn a si tiah an ti.\nZiinan pipeline a puakkuaimi thu thawn pehpar in Thaton khuami mipakhat cun “Zaan nazi 9 hrawngah puak kuai thawm ring zet a suak ih thil rim sia zet khuasung ah a naam thluh. Ralbuai ah ruatin beunak hawltu an um ih a tangta pawl khal thinphang in ṭhiṭhaten kan it thei lo. ”\n“Zing khuavang ah kan va zoh cu ziinan pipeline puakmi a rak si. A rim a sia zetih lamziin pawl khal ziinan rong a kai thluh. Apuak dan hi mahte puakkuai menmi cu a si lo ding. Miṭhen cun PDF pawl cangvaihnak a si tiah an rel nan PDF lam in kan mah cangvaihnak a si lo an ti. PDF cun SAC ralhraang an puh” a ti.\n← Sagaing ah Ling a Hnin, Hnin pehzom ding zum a um\nChin Mipi ih thei duh zetmi Chin National Organization sungthu →\nPo Thaw siatton thu ah MMA community Annka


A Poituk Hrinhran Ko Mu, July 1 Nihin Ah Theihternak An Tuah Kahdohnak Ah PDF Lei In Minung 27 Bak Te An Thi – Buanchukcho\nA Poituk Hrinhran Ko Mu, July 1 Nihin Ah Theihternak An Tuah Kahdohnak Ah PDF Lei In Minung 27 Bak Te An Thi\nJuly 2, 2021 admin RAMLENG THAWNG 0\nMipi Humhimtu PDF le Ralkap Doawknak Țum 30 Ah Mipi Humhimtu PDF 27 An Thi. Sagaing ramthen Yinmarin District Kani myone mipi humhimtu PDF cun ralkap thawn vei 30 an doawknak ah anmah mipi humhimtu lam 27 an thih zo thu ,tuini July 1 ah thu an suah.\nKani mipi humhimtu PDF cun “Tuitum ram buai caan ah ralkap pawl cu April thla thokin Kani myone ah an ra lut thok. April 4 le June 6 ah ralkap pawl cu Kani khawpi veng 3 le khua 51 ah an lutih sui, tangka, bike le thildang phunphun tluanah tilva tiang an laksak ih mipi neihsiah tami an rak siatsuah sak thluh. Cumi tlunah daiten ummen mipi 42 cu kutthlak in an hrem ih mi 39 an kaih tlunah mi 4 cu an rak hrem that. Cuvek ruangah Kani myone sungin mipi thawng 50 cu khua suahsan in hramlak ah an tlanih kum 9 pate cu hramlakah tukkui natnak in a thih phah.\n“Ralkap pawl cu Democracy uknak duhtu pawlkom dang thawn tuantlang in kan neihsun ralthuam hmangin humhimawknak hrang kan do ve. Kani myone sungah ralkap thawn vei 30 tluk kan do aw ih ,kanmah mipi humhimtu PDF lamin mi 27 cu ram humhimnak hrang an nunak an hlan. Ralkap in duhduh in mipi an dekcok ih an neihmi thilri duhduh in an laksak men cu NUG cozah thusuak bangin mah le mah humhimawknak hrang Democracy kan ngah hlan tiang cu kan do ding tiah kan lo theihter.\n“Tu ah doawknak cu nasa sinsin in hramthok a si ih mipi lam khal eiin siseh tulsammi ziangkim tawlrel in kan himnak hrang beunak le relhnak vek ngaihven cia dingah kan lo theihter duh. Khua tin le vengtin ah thuphuangtu kan ret thluh ih,ralkap siseh an tuanpi Pyu Saw Htee pawl ih cangvaih dan cu kan palai pawl hnenah simthei ringring dingin kan lo sawm. Mipi humhimtu lam a himnak hrang relh a tulih an lo pan asile rak ret him dingin kan lo sawm. Rinhlelh ralthuam le puak thei ding vek nan hmuh asile PDF lam simthei uhla, ralkap uknak cu kan tlin dan cio in dokalh ih tel dingah kan lo sawm a si,” tiah an ti. Vapual Auaw\nR.I.P : Apoi Tuk Ai E Aw Anau Damlo A Umpi I Inn A Van Lawi Duak Lio Ah Lung Nih A Tlak I A Nunnak A Liam\nR.I.P : Pu Cung Lian Thang Nih An Kan Thih Taak Hi Cu Apoi Tuk E


Fala 35 A Nei Ih A Bumkual Rero Ruangah An Kai – Meifar\nJapan, Osaka khawpi ih um tlangval kum 39 mi Takashi Miyagawa in veikhat ah fala 35 rori anei ih a bumkual rero ruangah an kai. A fala pawlin midang thawn a kop tlang ti hi an rak thei lo lawk, amah hi company pakhat ih thil zuar a si.\nFala tam sawn cu a thil zuarnak ihsin an theiaw thok, fala 35 rori anei ih a suahcam birthday cu diklo thluh in a sim thei. A fala pawlin a birthday ah sumpai le thil mankhung zetzet an pe ṭheu. Duhdawt ngaingai vekin aum ih fala pawlin an theithiam lo, innsang din tlang khal an rak tum man.\nA fala pawl hnen ihsin $1,000 zat sumpui le thil mankhung zetzet pawl a bum zo. Asinan, thilsual cu thuh rei a theih lo vekin a fala ṭhenkhat in an theisuak ih police hnenah an report. Fala paziat anei ti an zingzoi vivo ih an zaten an kokhawm.\nA suahcam ngaingai cu November 13 a si, fala kum 35 mi in “Ka hnen ahcun February 22 khi a birthday in in sim” a ti. Pakhat hnenah April, a dang hnenah July tin a bumkual vivo. Cutin a suahcam ah laksawng an pe ṭheu.\nOnline mipi pawlin mak an ti zet ih “Ziangtin fala 35 rori na bum tlu thei, pakhat neih hman kan buai rero si. Nikhat ah pakhat tong khal awla thlakhat sungah na tong thluh thei cuang lo ding. Thilzuar cu na thiam zet ding si hi, na rapthlak tuk nan ka lo thik” tin a phunphun in an comment celcel.


Luka 1 (Luke 1)\n71 72 7374 75 76 77 78 79 80\nNganmi Thuthang Ṭha\n“Luka Thuthang ṭha,” hin Jesuh cu Israel mi hrangih kamciami Runtu le mi hmuahhmuah hrang khalah Runtu a si, tiah a langter. Bawipa ih Thlarau in Jesuh cu, “Mi farah hnenih Thuthang ṭha sim dingah a ko a si,” tiah Luka in a ngan. Curuangah hi cabu sungah hin mifarah zaangfahnak le lainatnak thu voi tampi a lang. Cuih tlunah hi Thuthang ṭha cabu sungah hin lungawinak thu tampi kan hmu. Jesuh suahnak thuhla ah siseh, Jesuh vancung ih a kainak thu ah siseh, lungawinak a um kha kan hmu. Hi cabu ngantu pa thotho hin Kawhhran zumnak a karhzainak le a ṭhansonak thuhla pawl Dungthluntu cabu sungah a ngan hrih a si.\n“Thuthang ṭha,” cabu dangih a um lomi tla hi Luka cabu sungah kan hmu thei. Thuṭhimnak ah: Bawi Jesuh suah tikah vancungmi ih hlasakmi pawl, tuukhaal pawlih an ra zohnak, Jesuh a no laiih Biakinn a fehnak thu, Samaria mi ṭha pa le Fapa hlo pa ih thu pawl hi Luka cabu sung lawng ah a um. Cuih tlunah hi cabu sungah hin thlacamnak thu, Thiang Thlarau thu, Jesuh hnaṭuannak sungah nunau pawl an telnak thu le Pathian in sual a ngaidamnak thu pawl tampi kan hmu a si.\nBaptisma petu Johan le Jesuh an suahnak le an nauhak lai thu (1.5-2.52)\nBaptisma petu Johan hnaṭuannak (3.1-20)\nJesuh baptisma laknak le sualforhnak (3.21-4.13)\nGalilee ramih Jesuh hnaṭuannak (4.14-9.50)\nGalilee ihsin Jerusalem ah (9.51-19.27)\nZarh neta bik Jerusalem khawsung le a kiangkap ah (19.28-23.56)\nJesuh thawhsalnak, a thluntu pawl hnenih a langnak le vancung kainak (24.1-53)\nMi tampi in kan lakih a cangmi thu pawl hi a ṭha thei tawpin an ngan. 2An ngan tikah cuih thil a cangmi a hramthok ihsin mit in a hmutu pawl le cuih thu a simtu ih simmi vekin nganmi a si. 3Cuti a si ruangah kei khal in hi thuhla pawl hi a hramthok ihsin feltein ka zingzoi ṭheh zo ruangah a sangsangte in na hrangah ka ngan le a ṭha ding tiah ka ruat. 4An lo sim le an lo zirh ciami thu hi tlamtlingzet le dikzet ih na theihnak dingah hi ca hi ka ngan a si.\nBaptisma Petu Johan Suahnak\n5Herod cu Judea * 1:5 Hi tawkih Herod timi hi Herod Lian (Herod the Great) a si ih 37 BC in 4 BC tiang Judea ram uktu a si. ‘Judea Ram,’ timi hi Palestine ram hmuahhmuah a ti duhnak a si ih Judea, Samaria, Galilee, Perea, le Coele-Siria ram pawl a tel thluh. Ram ih siangpahrang a si laiah, Abijah puithiam phun sungih a tel vemi puithiam Zekhariah a rak um. A nupi cu Elizabeth a si ih anih khal puithiam phun a si ve. 6An pahnih in Pathian mithmuh ah nuncan ṭha in an nung ih Bawipa ih daan le thupekmi pawl kha kimtein an thlun thluh. 7Elizabeth cu a cin ruangah faate an nei lo; an nupa in an tarzet thlang.\n8Voikhat ah Zekhariah cu nitin a hnaṭuan caan a kim ih Biakinn sungah puithiam hna a ṭuan. 9Puithiam pawlih an thlun ṭheumi daan bangtuk in biakṭheng parih rimhmui ur dingah camcawhfung zuukin Zekhariah cu an hriil. Curuangah Bawipa ih Biakinn sungah cun a vung lut. 10Culai ahcun rimhmui ur caan a si ih seenpi pawl cu Biakinn lengah thla an cam ciamco.\n11Vancungmi pakhat cu a hnenah a rung lang ih rimhmui urnak biakṭheng vorhlam kapah a ding. 12Zekhariah in a hmuh tikah a thin a phang ih a ṭih. 13Asinain vancungmi in, “Zekhariah, ṭih hlah! Pathian in na thlacamnak cu a thei zo ih na nupi Elizabeth in fapa a lo hrin ding. A hmin ah Johan na sak pei. 14Cuih na fapa a suah tikah na lung a awi ngaingai ding ih midang tampi tla an lung a awizet ding. 15Amah cu Bawipa ih mithmuh ah mi maksak ngaingai a si ding. Sabitti siseh, zu siseh a in lo ding. A suahthlak vete in Thlarau Thianghlim thawn a khat ding ih, 16Israel mi tampi tla Bawipa an Pathian hnenah a kirter sal ding. 17Bawipa ih hmaiah a rak feh sungtu palai a si ding ih profet Elijah vekin a cakmi le hmual nei zetmi a si ding. Pale pawlih thinlung tla an faale lamah a mer awter sal ding ih thu-ngai lomi pawl khal miding pawlih thuruah daan lamzin ah a hruai kir sal ding. Bawipa ih hrangah Bawipa ih minung pawl a timtuah sak ding a si,” tiah a ti.\n18Zekhariah in vancungmi hnenah, “Na sim vek in a cang ngaingai ding ti ziangtinso ka theih ding? Kei hi patar ka si zo ih ka nupi khal a tarzet zo a si,” tiah a ti.\n19Cutikah vancungmi in, “Kei hi Gabriel ka si. Pathian hmaiih a ding ringringtu ka si ih Amah in hi thuṭha na hnenih rung sim dingah i thlah. 20Sikhalsehla ka thu simmi na zum lo khalle a tikcu a kim tikah cun ka thu simmi cu a kim ko ding. Hitiih na zum lo ruangah ṭong thei loin na um ding. Na hnenih ka thukammi a kimnak ni a thlen hlan lo kam khatte hman na ṭong thei nawn lo ding,” tiah a ti.\n21Cuih caan sung hmuahhmuah miseenpi pawl in Zekhariah cu an hngak ringring ih ziangah Biakinn sungah cutik tiang lawmmam a rei a si pei tiah an khuaruah a har. 22Biakinn sung ihsin a ra suah tikih a ṭong thei lo kha an hmuh tikah Biakinn sungah langnak hmuhmi a nei a si, ti an thei. Kam khatte hman a ṭong thei lo ruangah a kut in a hmuh.\n23Biakinn sungih a hnaṭuan tikcu a cem tikah Zekhariah cu inn ah a tlung. 24Tawkfang a rei tikah a nupi Elizabeth cu fa a vun ih thla nga sung cu lengah a suak lo. 25Elizabeth in, “Neta bikah Bawipa in i bawm ih miseenpi hmaiah ka ningzahnak cu i laksak zo a si,” tiah a ti.\nJesuh Suahnak Ding Thuthan\n26Elizabeth ih favun a thlaruknak ah Pathian in vancungmi Gabriel cu Galilee ram Nazareth an timi khua ah a thlah. 27Siangpahrang David ih tesinfa a si mi Josef thawn ṭhi aw dingih thukamnak a neimi fala hnenah thu pakhat sim dingin a thlah. Cuih fala hmin cu Mari a si. 28Vancungmi cu a hnenah a ra ih, “Na parah daihnak um koseh! Bawipa na hnenah a um ih thlawsuahnak tampi a lo pek a si,” tiah a ti.\n29Cuih vancungmi ih thusimmi a theih tikah Mari cu a don a har ngaingai ih a ṭongmi ih tican cu ziang a si pei tiah khuaruahhar in a um. 30Cule vancungmi in, “Mari, ṭih hlah! Pathian mithmai ṭha na co a si. 31Fa na vun ding ih fapa na hring ding. A hmin ah Jesuh na sak ding. 32Mi maksak a si ding ih Cungnungbik Pathian ih Fapa tiah kawh a si ding. Amah cu Bawipa Pathian in a pu David bangtuk in siangpahrang ah a tuah ding ih, 33Jakob tesinfa pawlih tlunah a kumkhua in siangpahrang a si ding. A uknak cu a cem dah lo ding,” tiah a sim.\n34Mari in vancungmi hnenah, “Kei cu fala him ka si. * 1:34 fala him ka si: timi hi Grik ṭong ahcun mipa ka thei lo tiin a um. Cubangtuk cu ziangtinso a si thei ding?” tiah a ti.\n35Vancungmi in, “Thlarau Thianghlim cu na hnenah a ra thleng ding ih Cungnungbik ih cahnak huham cu na parah a um ding. Curuangah na hrin dingmi fa cu fapa thianghlim a si ding ih Pathian Fapa tiah kawh a si ding. 36Na sungkhat Elizabeth kha na thei a si lo maw? Fa a nei thei nawn lo tiah simrelmi a si nain a tarzet hnuah fa a vun ih atu-ah thlaruk a si zo. 37Ziangtin a si tile Pathian ih tuah thei lomi zianghman a um lo,” tiah a ti.\n38Mari in, “Kei cu Bawipa ih salnu ka si. Na sim vek cun ka parah si koseh,” tiah a ti. Cule vancungmi cun a fehsan.\nMari In Elizabeth A Leeng\n39Cuih hnuah Mari cu a tim a tuah ih Judea peng tlangpar khua ah zamrangte in a hung feh. 40Cutawk a thlen tikah Zekhariah inn ah a lut ih Elizabeth cu cibai a buk. 41Mari ih ṭongkam cu Elizabeth in a theih vete in a pum sungih naute cu a caang. Elizabeth cu Thlarau Thianghlim in a khat ih, 42ringzet in, “Nang cu nunau hmuahhmuah lakah a thlawsuak bikmi nunau na si. Na hrin dingmi fa khal hi thlawsuahmi fa a si! 43Ziangah so ka Bawipa ih nu in kei vek tla hi i hung leen duh? 44Ziangah tile na ṭong ka theih vete in ka pum sungih naute hi lungawi aipuang in a khir a si. 45Bawipa in na hnenih a simmi thu hi na parah a kim taktak ding ti na ruat ih na lungawi daan ding hi a va mak ve!” tiah a ti.\n“Ka thinlung in Bawipa cu\n47Pathian i Runtu parah ka nunnak\ncu a lung a kimzet;\n48Ziangah tile mi nauta a salnu hi\nhngilh loin i thei ringring a si.\nAtu thokin mi hmuahhmuah in\nmi thluasuak in ti ding,\n49Ziangkimtithei Pathian in ka\nhrangih thil maksak a tuah zo\nAmah ih hmin cu a thianghlim,\n50Sankhat hnu sankhat amah a\na ṭihzahtu pawl cu\na zaangfah a si.\n51A baan thacak a hawi ih mi\npuarthau pawl cu an tumtahnak\nthawn a ṭhekdarh ṭheh.\n52Siangpahrang cakzet pawl kha,\nan lal tokham ihsin a ṭhum ih,\nmi nauta pawl a khaisaang a si.\n53Rilrawngmi pawl cu thil ṭha\nin a cawm ih, milian pawl cu\nkut lawngin a kirter.\n54Kan pupa pawl hnenih a thukamnak\ncu a kimter ih,\na siahhlawh Israel bawm dingah\na ra zo a si.\n55Abraham le a tesinfa pawl parah\na kumkhua in zaangfah dingah\na ciing ringring!” tiah a ti.\n56Mari cu Elizabeth hnenah thla thum hrawng a um hnuah a inn ah a tlung.\n57Elizabeth cu a hrin nithla a kim ih fapa a nei. 58Elizabeth parih a makmi Bawipa ih zaangfahnak cu a sungkhat le innhnen pawl hmuahhmuah in an thei ih an zatein an lungawipi.\n59Naute cu a suah hnu ni sarih ah a serhtan dingah an ra ih a pa hmin suangin Zekhariah tiah a hmin sak an tum. 60Asinain a nu in, “A si lo, a hmin cu Johan a si ding,” tiah a ti.\n61Annih in, “Nan sungte lakah cuvek hmin a neitu zohman an um si lo!” tiah an ti. 62Cule a pa cu kutzung hmuh in an biak ih a fapa hmin sak a duhmi kha an sut.\n63Zekhariah in ca ngannak cahnah a dil ih, “A hmin cu Johan a si,” tiah a ngan. An zatein an lau ih an mang a bang ngaingai. 64Cu ṭheh vete in Zekhariah ih hmur le lei cu an nung sal ih ṭong thei sal in Pathian a thangṭhat. 65An innhnen pawl cu an thin a phang zet; cuih thu cu Judea tlangpar ram hmuahhmuah ah a thang ṭheh. 66Cuih thu a theitu hmuahhmuah in an thinlung ciar in an rak ngaihtuah fingfing ih, “Hi naute cu ziangbangtuk minung ah hung cang pei maw!” tiah an ti cio. Ziangah tile Bawipa ih huham cu naute parah a um ti kha a fiangin an thei.\n67Johan ih pa Zekhariah cu Thlarau Thianghlim in a khat ih hiti in Pathian thu a sim: 68“Israel ih Pathian Bawipa cu\nA minung pawl bawm dingah le,\nluatter dingah a ra zo.\n69Kan hrangah a mak zetmi Runtu\na suakter zo;\nAmah cu Bawipa ih siahhlawh David\nih tesinfa a si.\n70Khuahlan a profet thianghlim\npawl sung ihsin thu in\nkam cia zo;\n71In huatu pawl kut sungin le\nkan ral pawl kut sung ihsin\n72Kan pupa pawl hnenah ‘Zaangfah\nthinpemnak ka nei ding ih,\nka thukamnak thianghlim cu\nka hngilh lo ding,’ tiah a ti.\n73-74Kan pu Abraham hnenah,\n‘Nan ral pawl kut ihsin ka lo\nṭihnak zianghman um loin\nka hna nan ṭuan ding;\n75Nan nunsung hmuahhmuah\nka hmaiah mi ding le\nMi thianghlim nan si ding,’\ntiah siatcam in thukamnak\na rak tuah.\n76“Ka fa, nang cu a saang bik\nPathian ih profet tiah kawh\nna si ding.\nNang cu Bawipa ih lamzin rak\nsial saktu dingah a hmaiah\nna rak feh ding;\n77A minung pawl cu an sual\nngaidamnak in rundamnak an ngah\nding a si, tiih simtu dingah.\n78Kan Pathian cu mi zaangfahtu le\nmi nunnem a si ruangah,\nRundamnak zing khawtleu cu\nkan parah a tlaangter ding;\n79Thimnak le thihnak phenthlam\nhnuai ih a ummi pawl hrangah\nVancung ihsin a tlaang ding ih,\nremnak lamzinah in fehter ding,”\n80Naute cu taksa in siseh thlarau in siseh a ṭhang ih a cak vivo. Israel mi hnenah zapi hmuh ih a lang hlansung cuih ramṭhing ah cun a um.


Chin Mipi ih thei duh zetmi Chin National Organization sungthu | Falam Online Media\nChin Mipi ih thei duh zetmi Chin National Organization sungthu\nJuly 29, 2021 August 2, 2021 Ni Hnem Sung\t0 Comments\nKawlram a buai hnu Chin mipi humvennak hrangih dinmi Chin National Organization sungthu cipciar thawn pehpar in mipi lam in thusutnak a suak ṭheu ih, Chin mipi thei duh zet mi thusutnak pakhat cu a hnuailam bangtukin letsaalnak an nei.\nCNO hi CNF le NUG thawn pehtlaih awknak an nei maw?\nCNO hin CNF le NUG thawn kan pehtlaih awk le pehtlaih lo dan thu hi a hnuai thu lu pa nga hmang in fim fiang awk kan tum dingih, a fiang deuh lo a um a si len comment lam ah suh nak le san nak kan tuah vivo mei ding.\n1. CNO hi CNF donak ih dinmi a si lo\nHrekkhat pawl in CNO/CNDF cu No Than Kap ih tu le fa pawl in CNF ngaih lo ruangih din mi vek in an rel. Kan simawk cia zo vek in, CNO kan din nak san cu Falam mi le sa humhim dingah mah le umnak ciar ih mah le group ih hriamkai mino pawl hmunkhat te ih hlawm awk thei nak ding ih din mi a si sawn.\n2. CNO ih a Do mi le a Kawp mi\nCNO in a do mi sawn cu kan parih dik lo tuk ih thu neih nak la tu pawl sawn an si. CNO cun Federal Democracy kaihhruai awk nak a duh ih, Federal Democracy pe ding in a tiamkam tu NUG thawn khal a tu ah cun an tuantlang rero ko. Asinan, NUG lala in an tiamkam hlen lo in Federal Democracy pe duh lehlo vek an um sal ih Dictatorship thawn in uk tum a si len a do ral thar ding NUG a si la la ding. (Cu ti vek a thlen lo hram kan beisei).\n3. CNF ih a do mi le a kawp mi\nCNF ih tumtahmi khal Chinram ah Democracy diktak (Federal Democracy) kan ngah thei nak ding ti a si. Federal Democracy ngah thei lo ding ih don kham tu poh poh an ral a si ih, Federal Democracy ngah dingih zuam ve tu hmuah hmuah cun an rualpi a si ve mei. Cu ruangah Federal Democracy tiamkam tu NUG thawn alliance an tuah ih, Rallokap pawl cu a do ve.\n4. Do mi le Kawp mi bangaw\nCuvek ih tumtah nak bang aw mi cu hmunkhat ah finkhawm aw thei lo khal sehla an ral awk nak ding san a um lo. CNF in CNO hi tuanpi tlak ih a ngai a si len CNO cun tuanpi ding hrehnak zianghman a nei lo, miphun dangpi NUG thawn hman tumtahmi a bangawk cun a tuan tlang thei.\n5. An ral bangaw, an do tlang\nCNF le CNO cu tutiangah cun Political policy zawng in ziang agreement hman an tuah hrih lo nan, rallokap uico pawl donak ah cun an ralkap veve a si mi CNA le CNDF cu bawm aw ton ten a vei tampi an do tlang zo. Kalay lam khal ah NUG ih ralkap PDF pawl thawn Uico pawl a vei tampi an do tlang zo.\n(Hminsin : Chin Federal Army FB cahmai ih tarlangmi mipi thusut letsaalnak hi “CNO hin CNF le NUG thawn pehtlaih awknak nan nei maw? (Mipi thusuhnak)” Chin National Organization official thusuak a si lo timi mipi hnen ah theihternak kan nei duh a si)\n← July 27 zaan ih Ziinan Pipeline siattu cu Midang an rak si ziar\nSurkhua RC Siangbawi kaihkhih tuar thu ah thuhla um dan a hnok deuhdeuh →\nLung khuai ih pumcawmaw Innsangnu cu hnaṭuan nakah Lungto in a nen that\nMarch 8 ih Kaihkhih tuar Falam pa cu tu tiangah a um nak theih a si lo\nMarch 9, 2021 March 9, 2021 Ni Hnem Sung 0


Nunau 2 Le Mipa 2 An Neiaw, Minung 4 Cu Pumkhat Ah An Cang – Meifar\nNunau pahnih le mipa pahnih an neiaw ih fate pahnih an nei zo, an fate pahnih cu zawi fa sawn a si ti khal an thei lo. An nupa-nun cu tualsung mipi pawlin an soisel zet nan ziangah an siarlo ih an nupa-nun a ṭha sawn an ti, an innsang ah midang hruaibet an tum nawn lo.\n2015 kum ah mipa kum (45) mi Sean le nunau kum (27) mi Taya an neiaw, 2012 kum ah Mipa kum (35) mi Tyler le Alysia (kum 33) an neiaw ih fapa kum (8) le fanu kum (6) mi an nei. 2019 kum ah online fehtlang in an tongaw ih Taya le Sean tei nupa in umtlang khawm dingin an sawm.\nInn pakhat ah an umtlang khawm ih an ittlang thluh, a tir ahcun an karlak ah thikawknak aum nan tu’ahcun an theithiam aw thluh zo. An neihawk hnuah Alysia le Taya in fa pakhat veve an nei ih hringtu pa cu zo a si ti an thei lo.\nTaya in, “Midang kan rak kop dah lo, kan zaten kan tonawk veten kan duhaw thluh hngal. Kan hringnun hi midang in an theithiam thei lo, duhdawttu tampi neih cu thilṭha a si. Atthlak zet a bang nan kan nuamaw zet ih kan umtlang vivo ding. Zankhat ah mipa pakhat kan thlengaw ringring, kan pasal pawl cu zantinten room dangdang ah an riak” a ti.\nRalhrang Pawlin PDF Sakhan An Siim Ih PDF 8 An That, An Urkang